Il-Ministru għall-intern Franċiż qal li l-attakk b'sikkina li seħħ ilbieraħ f'Pariġi fejn indarbu serjament raġel u mara li jaħdmu għal kumpannija tax-xandir, qed jiġi meqjus bħala attakk terroristiku. L-attakk seħħ fejn qabel kien l-uffiċċju tal-magazine satiriku Charlie Hebdo waqt li kien għaddej ġuri ta' erbatax -il persuna akkużati li għenu fl-attakk ta' ħames snin ilu fuq Charlie Hebdo, fejn b'kollox kienu inqatlu tnax-il persuna. Fuq l-attakk li seħħ ilbieraħ ġie arrestat ġuvni Pakistani ta' tmintax -il sena, iżda sitt persuni oħra jinsabu fil-kustodja tal-pulizija b'rabta mal-każ. Iż-żewġ persuni li ndarbu fl-attakk tal-bieraħ minkejja li ġarrbu ġrieħi gravi mhumiex fil-periklu tal-mewt.